Source: https://poradna.hnonline.sk/otazka/ake-danove-naklady-si-moze-uplatnit-obcianske-zdruzenie-ktore-je-zadefinovane-ako-sportovy
Timestamp: 2020-02-22 00:29:05+00:00
Document Index: 6146722

Matched Legal Cases: ['§ 12', '§ 12', '§ 43', '§ 13', '§ 2', '§ 21']

Aké daňové náklady si môže uplatniť občianske združenie, ktore je zadefinovane ako športový klub? | HNporadňa
Domov » Dane a odvody » Aké daňové náklady si môže uplatniť občianske združenie, ktore je zadefinovane ako športový klub?
Aké daňové náklady si môže uplatniť občianske združenie, ktore je zadefinovane ako športový klub?
Ekonomicka aktivita : športovy klub
Organizacia sportovych podujatí a táborov.
Napriklad je mozne uplatnit si danove naklady z nakupu spotoveho materialu a spotrovych pomocok? Akym sposom sa to uplatnuje a co vsetko je potrebne dodat danovemu uradu?
Niko Salaj sa opýtal/a 5.8. 2013 o 21:08 v kategórii Dane a odvody
Podľa § 12 ods. 3 zákona č. 595/2003 Z. z. o dani z príjmov v znení neskorších predpisov (ďalej len „ZDP“) patria občianske združenia medzi daňovníkov, ktorí nie sú založení alebo zriadení na podnikanie. Podľa § 12 ods. 2 zákona o dani z príjmov, predmetom dane daňovníkov, ktorí nie sú zriadení alebo založení za účelom podnikania sú príjmy z činností, ktorými dosahujú zisk alebo ktorými sa dá zisk dosiahnuť, a to vrátane príjmov z predaja majetku, z nájomného, z reklám, z členských príspevkov a príjmov, z ktorých sa daň vyberá podľa § 43 ZDP. Okrem posúdenia, či sú príjmy občianskeho združenia predmetom dane, je potrebné posúdiť, či tieto príjmy nie sú od dane oslobodené podľa § 13 ZDP. Príkladom oslobodených príjmov sú príjmy z činnosti, na ktorej účel občianske združenie vzniklo alebo ktorá je ich základnou činnosťou vymedzenou osobitným predpisom. Správne určenie, či dané príjmy občianskeho združenia sú zdaniteľnými príjmami (sú predmetom dane a nie sú od dane oslobodené) je rozhodujúce aj pre posúdenie toho, či výdavky slúžiace na dosiahnutie týchto príjmov sú daňovo uznané.
V súlade s § 2 písm. i) ZDP je daňovým výdavkom výdavok (náklad) na dosiahnutie, zabezpečenie a udržanie príjmov preukázateľne vynaložený daňovníkom, zaúčtovaný v účtovníctve daňovníka alebo zaevidovaný v evidencii. Daňový náklad je v súlade so ZDP možné uplatniť len v prípade, že súvisí so zdaniteľným príjmom, t.j. príjmom, ktorý je predmetom dane daňovníka a nie je od dane oslobodený (§ 21 ods. 1 písm. j ZDP). Z uvedeného vyplýva, že náklady, ktoré uvádzate ako príklady daňovo uznateľných výdavkov (nákup športových potrieb) je možné vo všeobecnosti uznať ako daňovo uznané iba vtedy, ak súvisia so zdaniteľnými príjmami občianskeho združenia. Z popísaného zadania nie je možné určiť, či sú príjmy Vášho občianskeho združenia zdaniteľnými. Kvôli správnemu posúdeniu Vám preto odporúčame kontaktovať daňového poradcu.
Daňové výdavky sú predmetom účtovníctva občianskeho združenia, pričom do základu dane sú zahrnuté (a teda uplatnené) pri podávaní daňového priznania k dani z príjmov. Prílohou daňového priznania účtovných jednotiek je účtovná závierka. Samotné daňové výdavky pri podávaní daňového priznania nie je potrebné preukazovať, ale môžu byť predmetom overovania zo strany daňového úradu napr. pri miestnom zisťovaní alebo daňovej kontrole.
Miloslav Jošt, Senior Tax Consultant